Clifton-herrie in parlement bespreekBetogers op ŉ strand by Clifton in Kaapstad waar hulle ŉ skaap geslag het as deel van ŉ betoging teen rassisme. Foto: Phando Jikelo/African News Agency Die voorval in Desember waar strandgangers glo van Clifton se Vierde Strand in Kaapstad verjaag is, gaan Maandag in die parlement bespreek word. Die parlementêre portefeuljekomitee oor omgewingsake sal die voorval onder die loep neem. Verteenwoordigers van verskeie belanghebbende instellings soos die departement van omgewingsake, die Stad Kaapstad, die private veiligheidsmaatskappy Professional Protection Alternatives (PPA) en die polisie is genooi om voorleggings tydens die sitting te maak. Philemon Mapulane, voorsitter van die komitee, het kort na die voorval die gebeure veroordeel en die versekering gegee dat ŉ vergadering sal plaasvind met al die belanghebbendes om vas te stel wat tot die voorval gelei het. Die ANC in die Wes-Kaap het vroeër gesê hy gaan die openbare beskermer vra om die voorval te ondersoek. Die strandgangers, onder wie die ANC se provinsiale sekretaris, Faiz Jacobs, en sy familie, is na bewering deur die private veiligheidsmaatskappy PPA aangesê om die strand te ontruim nadat lede van die firma ŉ aandklokreël vir 20:00 ingestel het. Die kwessie het tot ŉ rasseherrie in die Kaap aanleiding gegee. Die burgemeester, Dan Plato van die DA, het ontken die voorval het iets met ras te doen en het die ANC daarvan beskuldig dat hulle goedkoop politieke punte probeer aanteken. In sy brief aan die openbare beskermer, Busisiwe Mkhwebane, vra Jacobs sy moet vasstel of PPA met die toestemming van die Stad Kaapstad of sekere raadslede opgetree het, onder andere JP Smith, die burgemeesterskomiteelid vir veiligheid en sekerheid, of belastingbetalers vir hul dienste betaal, of PPA geldelik tot die DA bydra en of PPA ŉ geregistreerde veiligheidsmaatskappy is. Die stadsraad ontken dat hy enigsins by die voorval betrokke was en beskuldig PPA daarvan dat hy sy mandaat te ver gevoer het deur die strand te sluit.